钦定古今图书集成/理学汇编/文学典/第127卷 > 《与祖择之书》前人
## 钦定古今图书集成/理学汇编/文学典/第127卷 > 《与祖择之书》前人

“治教政令”，圣人之所谓文也。《书》之策，引而被之天下
之民，一也。圣人之于道也，盖心得之，作而为治教政
令也，则有本末、先后、权势、制义而一之于极。其《书》之
策也，则道其然而已矣。彼陋者不然，一适焉，一否焉，
非流焉则泥，非过焉则不至，甚者置其本求之末，当，
后者反先之，无一焉不悖于极。彼其于道也，非心得
之也。其书之策也，独能不悖耶？故《书》之策而善，引而
被之天下之民，反不善焉，无矣。二帝三王引而被之
天下之民，而善者也。孔子、孟子书之策而善者也，皆
圣人也。《易》地则皆然。某生十二年而学，学十四年矣，
圣人之所谓文者，私有意焉，《书》之策则未也。间或悱
然动于事而出于词，以警戒其躬，若施于友朋，褊迫
陋庳，非敢谓之文也。乃者执事欲收而教之使献焉，
虽自知明，敢自盖邪？谨书所为《书序原说》若干篇，因
叙所闻与所志献左右，惟赐览观焉。